prof. PhDr. Milan Portik, PhD., Katedra predškolskej a elementárnej pedagogiky a psychológie, PF PU v Prešove

# P O S U D O K

**publikačnej činnosti a celkové zhodnotenie vedeckej a pedagogickej činnosti v rámci inauguračného konania za profesora doc. PhDr. Josefa Malacha, CSc. v študijnom odbore Pedagogika**

V zmysle § 76 Zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov, ako aj v súlade s ustanoveniami § 5 ods. 6 Vyhlášky MŠ SR č. 246/2019 Z.z o postupe získavania vedecko-pedagogických titulov a umelecko-pedagogických titulov docent a profesora o zmene a doplnení niektorých zákonov v znení neskorších predpisov predkladám stanovisko a hodnotenie vedecko-pedagogickej a odbornej činnosti doc. PhDr. Josefa Malacha, CSc.

Mnohoročné pracovné kontakty s inaugurantom, jednak ako členom vedeckej rady PF UMB, ako aj spolupráca v oblasti vzdelávania učiteľov, recenzovanie jeho niekoľkých vedeckých a odborných publikácií, ma oprávňujú vysloviť presvedčenie, že doc. Malach svojou erudovanosťou, výskumnými aktivitami, publikačnou činnosťou a mimoriadnym pracovným nasadením patrí k výrazným a významným osobnostiam nielen českého školstva. Manažérske a osobnostné kvality inauguranta, pracovitosť, húževnatosť, tímová spolupráca, príkladné plnenie povinností – to sú atribúty pre vyslovenie kladného výsledku inauguračného konania.

Ako oponent inauguračného konania doc. PhDr. Josefa Malacha, CSc. som obdŕžal podkladové materiály, precízne spracované vo všetkých sledovaných položkách. Po ich dôkladnom preštudovaní sa môžem zodpovedne vyjadriť k plneniu kritérií na menovanie doc. Malacha za profesora v odbore pedagogika.

Posudok je štruktúrovaný do nasledujúcich oblasti:

- plnenie kritérií pre inauguračné konanie

- kvalifikačné predpoklady uchádzača, jeho profesná dráha

- uchádzač ako vedecká a pedagogická osobnosť

- vedecká škola, teoretické a aplikačné presahy vedeckej školy

- záverečné vyjadrenie

Kritériá, ktoré uplatňuje UMB v Banskej Bystrici pri vymenovacom konaní na profesorov tak v oblasti vzdelávania, ako aj vo vedeckovýskumnej i publikačnej doc. Malach spĺňa a  vo všetkých vysoko prekračuje (vedecké monografie 2/**5**, vysokoškolské učebnice 2/**24**, vedecké odborné práce v databázach ISI WOK, Scopus 3/**5**, vedecké a odborné práce mimo databáz ISI WOK **34**, z toho v zahraničí 6/**30**, vedecké práce 40/**86**, z toho vedecké odborné práce evidované v databázach ISI WOK 3/**10**, ohlasy na publikačnú činnosť 60/**333**, citácie domáce **136** (Wos **3**), citácie zahraničné 20/**97** (Wos**17**).

Významné sú aktivity spojené s riešením vedecko-výskumných a tematických úloh, kde uchádzač takisto spĺňa požadované kritériá. Moje mimoriadne uznanie si zasluhuje jeho zahraničná spolupráca v oblasti vzdelávania, študijné pobyty i expertízna činnosť

Doc. Malach absolvoval v roku 1977 na FF UJEP (Univerzita Jana Evangelisty Purkyne - teraz Masarykova univerzita) v Brne študijný odbor učiteľstvo škôl II. cyklu v odbore Pedagogika -Český jazyk. V roku 1981 ukončil rigorózne pokračovanie (PhDr.) v odbore pedagogika na FF UJEP v Brne. Titul CSc. v odbore Pedagogika získal v roku1989 na FF UJEP v Brne. Odborný rast pokračoval ukončením habilitačného konania v roku 2005 v Nitre na PF UKF v študijnom odbore Pedagogika. Tematické zameranie kvalifikačných prác ( CSc.- Diagnostika vědomostí s využitím počítače na vysoké škole; doc.- Teorie a praxe

pedagogického hodnocení) ukazujú na dominantnú profiláciu a záujem uchádzača o učiteľa, učiteľské povolanie, učiteľstvo v kontextoch jeho modernizácie využívaním digitálnych a informačných technológií ako aj procesmi jeho hodnotenia.

Profesná dráha uchádzača je mimoriadne pestrá a je priesečníkom jeho odbornej i manažérskej graduovanosti. V rokoch 1977-1995 pôsobil ako vysokoškolský učiteľ na PF v Ostrave (Ostravská univerzita1991). Od roku 1995 do roku 1997 pracoval v Správnej rade Ministerstva vnútra Českej republiky v Prahe. V rokoch 1997-2000 pracoval ako vedúci oddelenia vzdelávania a hlavný metodik Union banky a.s. v Ostrave. Riaditeľom Centra ďalšieho vzdelávania PF Ostravskej univerzity bol v rokoch 2000-2009. V rokoch 2005-2012 bol dekanom PF Ostravskej univerzity v Ostrave. Od roku 2012 až doposiaľ je vedúcim katedry pedagogiky a andragogiky. Významné je aj jeho pedagogické pôsobenie na zahraničných vysokých školách: 2006-2008 docent-Wyźsa Szkola Zawodowa im. Gen. Zietka v Katoviciach, 2008-2019 profesor WSH, Wyzsza Szkola Humanitas w Sosnowci (Polská republika).

V pedagogickom procese registrujeme mimoriadne široký záber vyučovaných predmetov (rôzne stupne vzdelávania): seminár triedneho učiteľa, všeobecná didaktika, teória výchovy, priebežná pedagogická prax; všeobecná andragogika, andragogika, andro-edukačná diagnostika, andragogický výskum, tvorba vzdelávacích programov; všeobecná pedagogika, školská pedagogika, všeobecná didaktika, pedagogická diagnostika, pedagogická diagnostika a evalvácia, základy pedagogického výskumu; súčasné teórie vzdelávania, didaktika pedagogiky, pedagogický výskum; pedagogika pracy edukacja doroslych; Pedagogika, metodológia pedagogického výskumu, dištančné vzdelávanie, ICT v pedagogickom hodnotení; didaktika podnikavosti.

*Poznámka: takýto široký záber nie je na úkor kvality?*

Významné sú jeho prednáškové aktivity v ČR v oblastiach: celoživotného vzdelávania, rozvojových projektov, učiteľských mobilít ERASMUS, ERASMUS+ a Fondov EHP a Nórska; v rámci medzinárodných projektov a stáží : Cyprus, SRN. Nórsko, Poľsko, Ruská federácia, Ukrajina, Austrália, Veľká Británia, Holandsko, Taliansko.

V pedagogickej činnosti je potrebné vyzdvihnúť vedenie ukončených záverečných prác: 100 Bc, 36 Mgr, 4 ukončení doktorandi a 4 študujú.

Tento enumeratívny prehľad pedagogickej činnosti a aktivít uchádzača ukazuje na mimoriadnu angažovanosť, entuziazmus a cieľavedomosť inauguranta. Doc. Malach sa vyprofiloval na významného odborníka v oblasti vzdelávania učiteľov a dospelých nielen u nás, ale významnú pozíciu má aj v zahraničí.

V kontexte pedagogických aktivít je významná aj vedecko-výskumná aktivita, kde evidujeme: v projektoch medzinárodných grantových schém: 1x vedúci, dvakrát národný vedúci a 1x riešiteľ; v projektoch domácich grantových schém (GAČR a ďalších): 2x vedúci a 15x spoluriešiteľ.

Tematické zameranie riešených projektov je dominantne zamerané na vedeckú orientáciu inauguranta (Tvorba a overovanie výučbových a diagnostických počítačových programov pre vybrané predmety učiteľského štúdia; Návrh metodiky kontaktov fakulty s vlastnými absolventmi; Metodika využitia niektorých prostriedkov didaktickej techniky v rôznych vyučovacích situáciách vo vybraných predmetoch ZŠ; Tvorba a overovanie štandardov vzdelávania fyziky; Východiská, zdroje a technické zázemie e-learningu; Rozvoj a podpora kvality vo vzdelávaní; Podnikateľská výchova v príprave učiteľov stredných odborných škôl) a množstvo ďalších výskumných oblastí.

Vedecko-výskumné aktivity majúce presah na budovanie vedeckej školy inauguranta sledujeme aj v témach doktorandov inauguranta: Životná spokojnosť žien v post produktívnom veku; Informačné a komunikačné technológie v procese pedagogického hodnotenia; ICT kompetencie učiteľa; Rozvoj podnikavosti a kreativity študentov hudobných odborov na pedagogických fakultách v Českej republike; Vzťah digitálnej gramotnosti k výsledkom vzdelávania na druhom stupni základnej školy v ČR; Disciplína v praxi učiteľov základných škôl v ČR...

Pozitívne hodnotím aj aktivity a činnosti inauguranta v odborových a vedeckých komisiách, členstvo v medzinárodných vedeckých výboroch konferencií, členstvo v redakčných radách, skúšobných komisiách, vedeckých radách( Ostravská univerzita, PF UMB B. Bystrica, Inštitút celoživotného vzdelávania Mendelejevova univerzita Brno, FVP Sliezska univerzita Opava, PF Wyzszej Szkoly Humanitas w Sosnowcu). Inaugurant svojím výskumom, publikačnou a manažérskou aktivitou preukazuje, že je uznávanou osobnosťou nielen v rámci Slovenska, ale aj v medzinárodnom akademickom priestore v oblasti vzdelávania dospelých s akcentom na vzdelávanie učiteľov.

Z prezentovaného komplexu ukazovateľov a aktivít vyplýva výrazné zanietenie inauguranta pre vedu a odbor, ale aj aplikáciu poznaného v podmienkach edukačnej praxe

**Námet do rozpravy**

Súčasná celosvetová pandemická situácia má mimoriadny presah do podôb vzdelávania žiakov, študentov (dištančné vzdelávanie, podoby hodnotenia, atď). Ako zmení táto situácia pohľad na školu v jej cieľoch, obsahoch, technológiách, príprave učiteľov, pozíciu rodičov...?

**Záver:** Vychádzajúc z intencií zákona o vysokých školách, z § 75, ktorý uvádza, že profesor je zodpovedný za výskum a vzdelávanie v príslušnom študijnom odbore, že prispieva svojou výskumnou, pedagogickou a organizačnou činnosťou k rozvoju poznania v tomto študijnom odbore a k objasňovaniu vzťahov s ostatnými študijnými odbormi, že formuje trendy, koncepcie vedeckého výskumu, vedie výskumné tímy a organizuje medzinárodné vedecké podujatia, a to v súlade so vzdelávacou činnosťou, potom s plnou zodpovednosťou konštatujem, že tieto **kritériá doc. Malach plní**.

Preto  **odporúčam**  schváliť návrh na menovanie doc. PhDr. Josefa Malacha, CSc. za  **profesora v študijnom programe Pedagogika.**

V Prešove 12. decembra 2020 prof. PhDr. Milan Portik, PhD.

PF PU v Prešove

oponent